GUICHARDUS DEI GRATIA LUGDUNENSIS ARCHIEPISCOPUS DILECTO FILIO IN Christo Bernardo Roseriarum abbati ceterisque eiusdem loci fratribus eorumque successoribus de cetero perenniter emersuris in perpetuum. Nostri officii nos informat auctoritas ut beneficia ęcclesiis collata atque conferenda religiosis maxime hominibus et Christo famulantibus concedamus. Concedimus igitur et confirmamus tibi ac successoribus tuis donum quod Guido dominus de Binant dedit ecclesie Sanctę Marię de Roseriis in manu tua scilicet quicquid habebat in territorio de Veccles et per totam terram suam liberum usum pascuarum, nemorum, aquarum, omniumque necessariorum. De hoc dono Guidonis testes : Ardricus monacus de Roseriis, Guido capellanus de Ble, Pontius capellanus de Sancto Stephano et Stephanus clericus, Aymo de Vertambo, Pontius de Munneth, Ogerius de Binant, Wido de Balma milites et Albricus cliens predicti Aymonis. Hoc donum laudavit coram eisdem testibus uxor ipsius Guidonis. Quicumque ergo hanc paginam sciens contra eam temere quicquam agere con[…]tus fuerit et Roseriensis ecclesie res […] quibus nocere aut diminuere presumpserit nisi bis vel ter commonitus factum suum digne correxerit a corpore et sanguine Domini separatus et a liminibus sancte ecclesie seclusus vinculis inferni ad Tartarum tractus perpetuis gehenne ignibus crucietur. Qui autem vobis pacem tenuerint et quę vestra sunt zelo pietatis augere studuerint gratiam et misericordiam et hic et in eternum a Domino consequantur. Amen.